กฎบาเซิลเฮี้ยบให้ตั้งรับถอนเงินต้นทุนแบงก์พุ่ง
ต้นทุนธนาคารพุ่งพรวดรับเกณฑ์บาเซิล 3 เหตุบังคับถือสินทรัพย์ระยะสั้นเปลี่ยนมือได้ใน 30 วัน ป้องกันเงินไหลออก แห่ถอนเงิน
18 ส.ค. 2554

ต้นทุนธนาคารพุ่งพรวดรับเกณฑ์บาเซิล 3 เหตุบังคับถือสินทรัพย์ระยะสั้นเปลี่ยนมือได้ใน 30 วัน ป้องกันเงินไหลออก แห่ถอนเงิน
นายนริศ สถาผลเดชา รองผู้อำนวยการฝ่ายวิเคราะห์ ศูนย์วิเคราะห์เศรษฐกิจ ธนาคารทหารไทย กล่าวว่า เกณฑ์การใช้บาเซิล 3 ที่จะนำมาบังคับใช้ของธนาคารแห่งประเทศไทย (ธปท.) จะส่งผลกระทบทำให้ต้นทุนของธนาคารพาณิชย์เพิ่มขึ้นจากการกำกับดูแลสภาพคล่อง โดยเฉพาะการดำรงสินทรัพย์สภาพคล่องระยะสั้นที่สามารถเปลี่ยนมือได้ภายใน 30 วัน เพื่อป้องกันกรณีเกิดการถอนเงิน หรือเงินไหลออกจำนวนมาก
“เฉพาะเรื่องนี้ก็จะทำให้ธนาคารจะต้องเตรียมสภาพคล่องที่เปลี่ยนมือได้ง่ายใน 30 วันไว้มากกว่า 1 เท่าขึ้นไป และแต่ละธนาคารจะต้องเก็บตัวเลขเพื่อป้องกันเหตุร้ายแรงเงินไหลออก เพื่อปกป้องผลประโยชน์ให้กับลูกค้าว่าธนาคารจะไม่มีปัญหาใดๆ” นายนริศ กล่าว
ทั้งนี้ กฎเกณฑ์อีกข้อที่จะทำให้ธนาคารต้องปรับตัว คือ การดูแลส่วนทุนให้เพียงพอ กรณีธนาคารปล่อยกู้ระยะยาวเกิน 1 ปี เพื่อให้ธนาคารรับผิดชอบความเสี่ยงในการปล่อยกู้ ทำให้ธนาคารต้องบริหารเงินลงทุนระยะยาวให้สอดคล้องกับเงินที่ได้ปล่อยกู้ไป ซึ่งปัจจุบันไม่มีหลักเกณฑ์แบบนี้
“ถ้าภายใน 1 เดือน มีเงินไหลออก 100 บาท ธนาคารต้องมีเงินกันไว้มากกว่า หรือเท่ากับเงินที่ไหลออก 100 บาท อีก 100%” นายนริศ กล่าว
นายนริศ กล่าวว่า ผลกระทบในตลาดเงินจากมาตรการนี้ จึงอาจจะทำให้มีปริมาณซื้อขายเงินระหว่างวันกันมากขึ้นในช่วงแรกที่บาเซิล 3 มีผลบังคับใช้ คาดว่าจะเริ่มในปี 2556 เพราะสภาพคล่องของธนาคารนอกจากเงินฝากแล้ว ยังมีเงินลงทุนระหว่างธนาคารในตลาดอินเตอร์แบงก์ หรือการลงทุนผ่านตลาดรีโปของ ธปท. ขณะที่เงินสดที่ธนาคารถืออยู่มีไม่มากนัก ไม่เช่นนั้นก็ไม่เกิดรายได้ดอกเบี้ย ธนาคารจึงต้องนำไปลงทุนให้เกิดดอกผล แต่เชื่อว่า ธปท.จะควบคุมได้ แต่ก็ขึ้นอยู่กับ ธปท.ด้วยว่าจะเลือกใช้เกณฑ์บาเซิล 3 เหมือนในต่างประเทศหมด หรือเลือกใช้บางมาตรการ 
อย่างไรก็ดี สิ่งที่จะเกิดขึ้นกับลูกค้าในช่วงแรกที่บาเซิล 3 บังคับใช้ คือ ธนาคารพาณิชย์อาจระดมสภาพคล่องมาก ซึ่งก็อาจทำให้เกิดการแข่งขันเงินฝากรุนแรง